b'\n_START_ARTICLE_\nCongr\xc3\xa8s national d\xe2\x80\x99initiative d\xc3\xa9mocratique\n_START_PARAGRAPH_\nCongr\xc3\xa8s national d\xe2\x80\x99initiative d\xc3\xa9mocratique eli CNID on poliittinen puolue Malissa._NEWLINE_Mountaga Tallin johtama CNID osallistui aktiivisesti Malin demokratialiikkeeseen, joka johti presidentti Moussa Traor\xc3\xa9n hallinnon kaatumiseen vuonna 1991. Vuoden 1992 kansalliskokousvaaleissa CNID sai yhdeks\xc3\xa4n edustajanpaikkaa. Presidentinvaaleissa Mountaga Tall tuli kolmanneksi._NEWLINE_Opiskelijaj\xc3\xa4rjest\xc3\xb6 AEEM:n j\xc3\xa4rjest\xc3\xa4m\xc3\xa4t levottomuudet kaatoivat Younoussi Tour\xc3\xa9n hallituksen huhtikuussa 1993. Uusi p\xc3\xa4\xc3\xa4ministeri Abdoulaye S\xc3\xa9kou Sow muodosti koalitiohallituksen, johon kuului my\xc3\xb6s CNID. My\xc3\xb6hemmin puolue liittyi my\xc3\xb6s helmikuussa 1994 muodostettuun Ibrahim Boubacar Ke\xc3\xaftan hallitukseen. CNID:n toisinajattelijat muodostivat vuonna 1995 uuden puolueen Parenan._NEWLINE_1990-luvun kuluessa Tallista tuli radikaalin opposition johtava hahmo. Vuosikymmenen lopussa CNID j\xc3\xa4rjesti vaaliboikotteja ja Tall pid\xc3\xa4tettiin mellakoiden lietsojana. My\xc3\xb6hemmin puolueen linja pehmeni, ja Tall osallistui vuoden 2002 presidentinvaaleihin. Saman vuoden kansalliskokousvaaleissa CNID sai 13, vuonna 2007 seitsem\xc3\xa4n ja vuonna 2013 nelj\xc3\xa4 paikkaa. Puolueen edustajat kuuluvat presidentti Ibrahim Boubacar Ke\xc3\xaftaa tukevaan Alliance pour le Mali -parlamenttiryhm\xc3\xa4\xc3\xa4n.'